Sundhedssektoren i Nordjylland har massive problemer med at rekruttere personale – specielt sygeplejersker og læger. Derfor var forventningerne store til dagens besøg, hvor de håber, Inger Støjberg har en politik med, der kan løse de problemer, som sundhedssektoren står med.

Inger Støjberg har bedt om at få en rundvisning på Regionshospital Nordjylland i Hjørring. - Jeg er her for at blive klogere på sundhedsvæsenet og den mangel, der er på personale rundt omkring, siger Inger Støjberg fra Danmarksdemokraterne. Specielt manglen på sygeplejersker kan blive et stort problem i fremtiden i Nordjylland, hvor prognoserne spår en mangel på 1400 sygeplejersker i 2030. Her var Inger Støjbergs løsning, at dem skal vi have flere af. En politisk opgave Det er regionsrådsformand Mads Duedahl, der viser partiformanden rundt på hospitalet. - De sygeplejersker, vi har nu, har jo også et familieliv ved siden af, og de har også et stort ønske om ikke hvert år, eller hvert andet år, at skal arbejde til jul, påske eller hver anden weekend, siger Inger Støjberg. - Derfor bliver vi som politikere nødt til at skaffe nogle flere sygeplejersker. Hvordan vil I gøre det? - Jeg tror, en af tingene er at få spredt uddannelserne ud, siger Inger Støjberg fra Danmarksdemokraterne. Snart klar med program Udflytningen af uddannelse er altså Inger Støjbergs bud på en løsning på de problemer som sundhedssektoren har. Argumentet er den succes som lægeuddannelsen i Aalborg fik, efter den blev oprettet. - Jeg kan godt huske diskussionen fra dengang, vi skulle til at have en lægeuddannelse i Nordjylland. Og jeg kan huske den skepsis, der var i København – kunne det virkeligt lade sig gøre at uddanne læger i Nordjylland? Det kan det altså, siger Inger Støjberg. Ud over udflytninger af uddannelsespladser, var der ingen større plan for løsningen på sundhedssektorens store rekrutteringsproblem, men ifølge Inger Støjberg kræver det kun tålmodighed, så skal den nok komme - specielt hvis Mette Frederiksen tøver med valgknappen. - Det gode ved det er, at hvis der går lang tid inden, hun udskriver et valg, så kan jeg nå rundt på mange flere besøg, end hvis hun udskriver et valg i morgen, siger Inger Støjberg. - Betyder det så også, at der snart kommer et partiprogram fra jer? - Ja, vi kommer drypvist med politiske forslag, og de vil så blive samlet til sidst, siger partiformanden.